KLASA: P-451/23

URBROJ: 711-02-02/07-2025-06

Zagreb, 23. siječnja 2025.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Ante Mamuta, OIB: ………………,** **općinskog načelnika Općine Marina,** pokrenutom po službenoj dužnosti, na 67. sjednici održanoj 19. prosinca 2024. godine, donijelo je sljedeću

**ODLUKU**

1. **Obveznik Ante Mamut, općinski načelnik Općine Marina, propustom podnošenja imovinske kartice za 2022. godinu u zakonskom roku do 31. siječnja 2023., povrijedio je odredbu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Anti Mamutu izriče se opomena.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku za obveznika Antu Mamuta, općinskog načelnika Općine Marina, utvrdilo da navedeni obveznik nije podnio imovinsku karticu sukladno članku 10. stavku 4. ZSSI-a, pa je po službenoj dužnosti pokrenulo postupak protiv obveznika sukladno članku 41. stavku 1. ZSSI-a.

Slijedom navedenog, Povjerenstvo je na stručnom radnom sastanku Povjerenstva održanom dana 19. rujna 2024. utvrdilo postojanje pretpostavki za pokretanje postupka vezano za moguću povredu članka 10. stavka 4. ZSSI-a te je o istome obvezniku dostavilo obavijest KLASA: P-451/23, URBROJ: 711-02-01/07-2024-03 od 19. rujna 2024., koju je obveznik zaprimio 25. listopada 2024. godine. Navedenom obavijesti obveznik je pozvan da se u roku od 15 dana od dostave obavijesti očituje na razloge za pokretanje postupka te na činjenična utvrđenja iz te obavijesti.

Obveznik se na navedenu obavijest očitovao dana 8. studenoga 2024. navodeći da za 2022. godinu nije ispunio zakonsku obvezu podnošenja imovinske kartice do 31. siječnja 2023. jer je u tijeku bila provedba upisa prava vlasništva na njegovo ime nad česticama upisanima u zk.ul.br. 768 za k.o. Blizna. Ista je provedena i dostavljena na mogućnost žalbe tek nakon proteka zakonskog roka za dostavu imovinske kartice za 2022. godinu. Navodi da je zbog drugih obaveza, što nije opravdanje ali je istinit razlog nepodnošenja, nakon toga zaboravio podnijeti predmetnu imovinsku karticu, tj. dopuniti je novim podacima. Iako zaboravljivost nije opravdanje, obveznik zaključno moli da se navedeno uvaži budući da mu nikako nije namjera kršenje zakonskih odredbi ni stjecanje imovine bez evidentiranja iste u imovinskoj kartici, već se samo radi o njegovoj nepažnji o postupanju po istome.

U tijeku postupka Povjerenstvo je izvršilo uvid u službenu bilješku Povjerenstva od 6. prosinca 2023., informativnu obavijest Povjerenstva od 21. prosinca 2023. o otvaranju predmeta, obavijest Povjerenstva KLASA: P-451/23, URBROJ: 711-02-01/07-2024-03 od 19. rujna 2024. s pripadajućom dostavnicom, očitovanje obveznika od 8. studenoga 2024. te u Registar obveznika i Registar imovinskih kartica koje vodi i ustrojava Povjerenstvo.

Povjerenstvo je uvidom u Registar obveznika i Registar imovinskih kartica utvrdilo da Ante Mamut volonterski obnaša dužnost općinskog načelnika Općine Marina u mandatu od 21. svibnja 2021.

Člankom 3. stavkom 1. podstavkom 34. ZSSI-a propisano je da su obveznici u smislu toga Zakona, između ostalih, i općinski načelnici te njihovi zamjenici pa je stoga Ante Mamut, povodom obnašanja dužnosti općinskog načelnika Općine Marina, obveznik ZSSI-a te je dužan postupati u skladu s njegovim odredbama.

Povjerenstvo je uvidom u Registar imovinskih kartica utvrdilo da obveznik Ante Mamut nije podnio imovinsku karticu povodom godišnje obveze podnošenja za 2022. godinu u zakonskom roku do 31. siječnja 2023., već je istu podnio naknadno dana 5. studenoga 2024., a koja mu je kartica od strane Povjerenstva i odobrena 13. studenoga 2024. Iako obveznik u navedenoj imovinskoj kartici nije naveo za koju godinu istu podnosi, predmetna imovinska kartica je obvezniku odobrena kao godišnja imovinska kartica za 2022. godinu s obzirom da je istu obveznik podnio unutar 30 dana od primitka gore navedene obavijesti o pokretanju postupka od 19. rujna 2024. godine.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Odredbom članka 10. stavka 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu, dok je stavkom 5. tog članka između ostaloga propisano da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da će Povjerenstvo, ako obveznik ne ispuni

obvezu podnošenja imovinske kartice iz članaka 10. i 11. te članka 12. stavka 3. toga Zakona, pokrenuti postupak protiv obveznika zbog povrede odredbi o podnošenju imovinske kartice.

Dakle, iako je obveznik bio obvezan podnijeti imovinsku karticu za 2022. godinu do 31. siječnja 2023., isti je to učinio tek 5. studenoga 2024. pa je stoga utvrđeno da je obveznik takvim svojim propustom počinio povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10. (obveza podnošenja imovinske kartice), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a, opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odlučivanja o vrsti sankcije kao olakotnu okolnost uzelo u obzir činjenicu da se radi o obvezniku protiv kojeg do sada nisu vođeni postupci pred Povjerenstvom te da je, iako uz znatno kašnjenje, obveznik naknadno ipak podnio predmetnu imovinsku karticu za 2022. godinu. Stoga je Povjerenstvo za opisanu povredu smatralo opravdanim obvezniku izreći sankciju opomene.

Ova odluka objavit će se na mrežnim stranicama Povjerenstva nakon uredne dostave odluke obvezniku, a sve sukladno članku 44. stavku 5. i 6. ZSSI-a.

Slijedom navedenog, Povjerenstvo je odlučilo kako je navedeno u izreci ove odluke.

 PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ante Mamut, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana